Wulka Dubrawa (CS/SN). Prěni raz we wjacezaměrowej rumnosći šulskeho centruma je so Wulkodubrawska gmejnska rada na swojim zašłym posedźenju zetkała. Hač so posedźenja parlamenta přichodnje stajnje tam wotměja, na to so najprjedy raz dojednać njemóžachu. Přetož tež dotalna městnosć posedźenjow we Wulkodubrawskej wohnjowobornej gratowni ma swoje lěpšiny, byrnjež ju za zetkanja radźićelow ekstra tepić dyrbjeli. We wjacezaměrowej rumnosći šule pak je na kóždy pad wjace městna za wopytowarjow. Tak bě na přikład zašły raz rumnosć w gratowni přepjelnjena, dokelž chcyše so šulska rjadownja wo dźěłach na šulskim dworje wobhonić.
szl_Latn